Illum, it-30 ta' Lulju 2018, il-Kunsill estenda l-mandat tal-missjoni militari ta' taħriġ tal-UE fir-Repubblika Ċentru-Afrikana (EUTM RCA) b'sentejn, jiġifieri sad-19 ta' Settembru 2020 . Barra minn hekk, il-Kunsill immodifika l-mandat tal-missjoni biex tkun tista' tagħti pariri strateġiċi mhux biss lill-ministeru għad-difiża, lill-persunal militari u lill-forzi armati, iżda wkoll lill- kabinett tal-President , u biex tkun tista' tagħti pariri fuq il- kooperazzjoni bejn iċ-ċivil u l-militar , inkluż il-ministeru għall-intern u l-ġendarmerija. Il-Kunsill alloka baġit ta' madwar €25.4 miljun għall-ispejjeż komuni tal-EUTM RCA għall-perjodu mill-20 ta' Settembru 2018 sad-19 ta' Settembru 2020. Il-Kunsill nieda l-EUTM RCA fis-16 ta' Lulju 2016 b'segwitu għal missjoni konsultattiva militari tal-UE (EUMAM RCA). Il-missjoni tikkontribwixxi għar- riforma tas-settur tas-sigurtà fil-pajjiż. Hija taħdem biex tagħmel il-forzi armati tar-Repubblika Ċentru-Afrikana (FACA) moderni, effikaċi, inklużivi u demokratikament responsabbli. Il-missjoni tipprovdi pariri strateġiċi lill-ministeru għad-difiża u lill-istat maġġur ġenerali tar-Repubblika Ċentru-Afrikana, kif ukoll korsijiet lill-uffiċjali u s-sottouffiċjali u taħriġ lill-unitajiet tal-FACA. Il-missjoni hija stabbilita f'Bangui. Id-deċiżjoni tal-lum tal-Kunsill ġiet adottata permezz ta' proċedura bil-miktub.